पहली फिल्म परिवार से छिपाई; करियर के पीक पर की शादी, विराट की खराब परफॉर्मेंस पर ट्रोल हुईं अनुष्का
Anushka Sharma 35th Birthday Special - Follow Anushka Sharma's Personal Life, Movies And Production House आज एक्ट्रेस अनुष्का शर्मा का 35वां जन्मदिन है। करियर, पर्सनल लाइफ हो या फैमेली हर मोर्चे पर अनुष्का ट्रेंड सेटर रही हैं। बिना किसी गॉडफादर के बॉलीवुड में पहचान बनाई। तीनों खान स्टार
आज एक्ट्रेस अनुष्का शर्मा का 35वां जन्मदिन है। करियर, पर्सनल लाइफ हो या फैमिली- हर मोर्चे पर अनुष्का ट्रेंड सेटर रही हैं। बिना किसी गॉडफादर के बॉलीवुड में पहचान बनाई। तीनों खान स्टार (शाहरुख, आमिर और सलमान) के साथ फिल्में करने वाली अपने दौर की चंद एक्ट्रेसेज में से एक हैं।
करियर के पीक पर उन्होंने क्रिकेटर विराट कोहली से शादी की। बेटी वामिका के लिए उन्होंने फिल्मों से दूरी बनाई और अपना प्रोडक्शन हाउस भी छोड़ दिया। विराट की खराब फॉर्म के लिए अक्सर अनुष्का को ट्रोल किया गया।
पढ़िए, 35वें बर्थडे पर अनुष्का की जिंदगी से जुड़े कुछ किस्से... 
15 साल की उम्र में शुरू की मॉडलिंग
अनुष्का का जन्म 1 मई 1988 को अयोध्या उत्तर प्रदेश में हुआ था। पिता अजय कुमार शर्मा आर्मी ऑफिसर और मां अशिमा शर्मा हाउस वाइफ हैं। उनकी पढ़ाई बेंगलुरु में हुई थी। अनुष्का ने एक बार कहा था कि आर्मी ऑफिसर की बेटी होने की वजह से उनकी पर्सनैलिटी को एक पॉजिटिव आकार मिला है।
अनुष्का का फिल्मों में आने का कोई इरादा नहीं था। जब वो छोटी थीं, तब उनके घर के बगल में रहने वाली लड़की मॉडलिंग करती थी। एक दिन उसकी फोटो पेपर में छपी, जिसे वो घूम-घूमकर सबको दिखा रही थी। इस बात से अनुष्का को थोड़ी जलन हुई और उन्होंने भी मॉडलिंग करने का मन बना लिया। उनकी मां ने उन्हें सपोर्ट किया।
एक दिन मां उन्हें फैशन डिजाइनर प्रसाद बिदापा के पास ले गईं और उनसे पूछा कि अनुष्का किस उम्र से मॉडलिंग करें। अनुष्का को देखते ही प्रसाद बिदापा ने कहा- इंतजार किस बात का। अभी से शुरू करना चाहिए। प्रसाद बिदापा ने उन्हें अपने अगले प्रोजेक्ट के लिए बुक कर लिया और इस तरह से उन्होंने मॉडलिंग करना शुरू किया। इसके बाद वो छोटे-मोटे शोज में मॉडलिंग किया करती थीं।
पैशन को फॉलो करती रहीं, लेकिन पढ़ाई से नहीं किया समझौता
अनुष्का पढ़ाई में बहुत अच्छी थीं। वो हमेशा क्लास के टाॅप 3 में रहती थीं। पढ़ाई के साथ उन्होंने मॉडलिंग करना शुरू कर दिया था, लेकिन वो इसका असर पढ़ाई पर बिल्कुल नहीं पड़ने देती थीं। वो दोनों में अपना बेहतर देने की कोशिश करती थीं।
एग्जाम आने पर वो दो महीने पहले से ही मॉडलिंग बंद कर देती थीं। दसवीं में 92% मार्क्स से पास हुईं। फिर मॉडलिंग में आगे बढ़ने के लिए ग्रेजुएशन के बाद मुंबई चली गईं।
यशराज फिल्म्स की डूबती नैया को बचाने के लिए परिवार से छुपाई बात 
2007 में अनुष्का जब मॉडलिंग कर रही, तभी उन्हें फिल्म रब ने बना दी जोड़ी का ऑफर मिला, जिसमें उनके अपोजिट शाहरुख खान थे। ये ऐसी फिल्म थी, जिसने यशराज फिल्म्स को खत्म होने से बचा लिया था। दरअसल, इस फिल्म के रिलीज के पहले यशराज फिल्म्स की कई फिल्में फ्लॉप हो गई थीं। तब आदित्य ने फिल्म का डायरेक्शन करने की ठानी।
इस फिल्म की कहानी लिखने के लिए वो लंदन चले गए थे। वहां से लौटकर उन्होंने फिल्म में शाहरुख खान को साइन किया।
जब आदित्य ने अनुष्का को फिल्म के लिए अप्रोच किया, तब उन्होंने अनुष्का से कहा कि वो किसी से भी ना बताएं कि वो इस फिल्म का हिस्सा हैं। यहां तक कि वो अपने परिवार से भी इस बात को छुपाकर रखें। आदित्य चाहते थे कि रिलीज के पहले इस बात का खुलासा नहीं किया जाएगा कि फिल्म की हीरोइन कौन है। ये फिल्म रिलीज हुई और बॉक्स ऑफिस पर हिट साबित हुई।
इस फिल्म की रिलीज के बाद अनुष्का फिल्म बदमाश कंपनी और बैंड बाजा बारात में नजर आईं थीं। दोनों ही फिल्मों ने बॉक्स ऑफिस पर अच्छी कमाई की थी। अनुष्का का फिल्म इंडस्ट्री में कोई गॉडफादर नहीं था।
खुद के प्रोडक्शन की शुरुआत की 
2008 से 2017 तक, अनुष्का ने 15 फिल्मों में काम किया, जिसमें से 6 फिल्में फ्लॉप रहीं। इस लिस्ट की NH-10 उनके प्रोडक्शन हाउस की पहली फिल्म थी। 2015 में अनुष्का ने अपने भाई के साथ मिलकर प्रोडक्शन हाउस क्लीन स्लेट फिल्म्स की शुरुआत की थी। इस प्रोडक्शन हाउस में उन्होंने फिलौरी, परी, बुलबुल जैसी फिल्में बनाईं। वेब सीरीज पाताल लोक भी इस प्रोडक्शन हाउस ने बनाई थी, जिसे क्रिटिक्स ने बेहद पसंद किया था।
जब अनुष्का पहुंचीं एक्स बॉयफ्रेंड रणवीर सिंह के रिसेप्शन में
फिल्म बैंड बाजा बारात में रणवीर सिंह और अनुष्का नजर आए थे। फिल्म में दोनों की केमिस्ट्री देखने के बाद उनके अफेयर की खबरें सामने आने लगी थीं। हालांकि, उनका ये रिश्ता लंबा नहीं चल सका। कुछ मीडिया रिपोर्ट्स के मुताबिक 2011 के IIFA अवॉर्ड में रणवीर ने सोनाक्षी सिन्हा के साथ स्टेज परफॉर्मेंस दी थी, जो अनुष्का को बिल्कुल पसंद नहीं आई थी। इस सेरेमनी के बाद दोनों के बीच दूरियां बढ़ गई थीं और रिश्ता खत्म हो गया।
जब रणवीर सिंह और दीपिका पादुकोण की रिसेप्शन पार्टी में अनुष्का पहुंचीं, तो हर कोई हैरान था। उनके आने पर रणवीर सिंह ने कहा था कि अनुष्का का ये जेस्चर उन्हें पसंद आया।
करियर के टॉप पर 29 साल की उम्र में की शादी
ये वो वक्त था, जब अनुष्का करियर के पीक पर थीं। तभी उन्होंने 11 दिसंबर 2017 को क्रिकेटर विराट कोहली से शादी करके सभी को हैरान कर दिया। दोनों ने इटली के टस्कनी में डेस्टिनेशन वेडिंग की थी। इस समय अनुष्का 29 साल की थीं। विराट उम्र में उनसे 6 महीने छोटे हैं।
अब एक नजर अनुष्का-विराट की लव स्टोरी पर- 
पहली मुलाकात पर विराट ने अनुष्का के सामने मारा था गंदा जोक 
अनुष्का-विराट की मुलाकात एक शैंपू ब्रैंड के ऐड की शूटिंग के दौरान हुई थी। उस समय अनुष्का की तरह ही विराट भी इंडियन क्रिकेट टीम में एक अलग पहचान बना चुके थे। जब विराट पहली बार उनके मिले थे, तब वो बहुत घबराए हुए थे। इसी घबराहट में उन्होंने एक ऐसा जोक कर दिया था, जिससे अनुष्का का मूड बिगड़ने वाला ही था, लेकिन बाद में किसी तरह मामला संभल गया।
दरअसल, शूटिंग के दौरान अनुष्का से विराट छोटे लग रहे थे, तभी विराट ने कह दिया- आपको नहीं लगता कि आपकी ये हील्स काफी लंबी हैं। ये सुनते ही अनुष्का ने बोला- एक्सक्यूज मी। विराट की इस लाइन से बात बिगड़ ही जाती, लेकिन किसी तरह उन्होंने ही ये सारा मामला संभाल लिया। इसके बाद दोनों की मुलाकातों का सिलसिला चल पड़ा।
जब अफेयर के लगने लगे कयास
पहली बार दोनों को पब्लिक प्लेस में एक साथ 2014 में मेलबर्न में देखा गया था, जहां विराट बॉर्डर-गावस्कर ट्रॉफी खेलने गए थे। इस मैच में जब विराट ने सेंचुरी लगाई, तब उन्होंने बैट से अनुष्का को फ्लाइंग किस दिया था। इस मैच के बाद ही दोनों की अफेयर की खबरों पर मुहर लग गई। मेलबर्न के जिस होटल में इंडियन क्रिकेट टीम रुकी थी, उसी होटल में अनुष्का को भी देखा गया था। इसी साल दोनों को फरवरी में न्यूजीलैंड में भी साथ घूमते देखा गया था।
इसी साल जब इंडियन टीम इंग्लैंड दौरे पर थी, तब भी अनुष्का टीम के साथ दिखीं। इस सीरीज में विराट ने खराब परफॉर्म किया, जिसके बाद अनुष्का को इसका कसूरवार ठहरा कर खूब ट्रोल किया गया।
जब ब्रेकअप की खबरें सामने आईं, फिर शादी कर किया सबको सरप्राइज
इसके 2 साल बाद 2016 में विराट और अनुष्का की ब्रेकअप की खबरें सामने आने लगीं। इस दौरान विराट ने एक फोटो शेयर कर हार्ट ब्रोकन वाला इमोजी कैप्शन में लिखा। साथ ही दोनों ने सोशल मीडिया पर एक दूसरे को अनफॉलो भी कर दिया था। हालांकि इन सभी खबरों पर तब विराम लग गया, जब दोनों को एक्ट्रेस हेजल कीच और क्रिकेटर युवराज सिंह की शादी में एक साथ स्पॉट किया गया। इसके ठीक एक साल बाद ही दोनों ने 11 दिसंबर 2017 को इटली के टस्कनी में सीक्रेट डेस्टिनेशन वेडिंग कर ली।
कम उम्र में मां बनने वाली एक्ट्रेस का मिला टैग 
शादी के तीन साल बाद अनुष्का ने 11 जनवरी, 2021 को बेटी वामिका को जन्म दिया। इस बात की जानकारी विराट ने सोशल मीडिया के जरिए दी थी। अगस्त 2020 में अनुष्का और विराट ने प्रेग्नेंसी का ऐलान किया था। उन्होंने एक फोटो शेयर की थी, जिसमें अनुष्का पोल्का डॉट ड्रेस पहने दिखाई दे रही थीं और उनके साथ विराट कोहली भी खड़े हुए थे। फोटो के कैप्शन में लिखा था, "और तब हम तीन हो जाएंगे।" बेटी को जन्म देने से पहले अनुष्का फिल्म जीरो में नजर आई थीं, जिसमें उनके साथ शाहरुख खान और कटरीना कैफ भी थे।
मां बनने के बाद फिल्मों से दूरी बनाई, प्रोडक्शन हाउस से भी अलग हुईं 
बेटी वामिका के जन्म के बाद अनुष्का ने फिल्मों से दूरी बना ली थी। उन्होंने अपना पूरा ध्यान बेटी और परिवार पर लगा दिया था। बेटी के जन्म के ठीक एक साल बाद उन्होंने प्रोडक्शन हाउस क्लीन स्लेट फिल्म्स से खुद को अलग कर लिया और पूरी जिम्मेदारी अपने भाई कर्णेश शर्मा को सौंप दी।
इस बात की जानकारी उन्होंने सोशल मीडिया पर पोस्ट शेयर कर बताई थी। उन्होंने कहा था- अब जो भी समय बचा है, उसे मैं अपने परिवार और पहले प्यार एक्टिंग को देना चाहूंगी। साथ ही उन्होंने अपने भाई पर भरोसा जताते हुए कहा था कि उन्हें यकीन है, उनके भाई प्रोडक्शन को ऊंचाइयों पर ले जाएंगे।
इस साल फीमेल इंडियन क्रिकेटर झूलन गोस्वामी की बायोपिक में नजर आएंगीं
वामिका के जन्म के बाद 2022 में एक हिंदी ड्रामा फिल्म कला में अनुष्का ने कैमियो किया था। इस साल वो फिल्म चकदा एक्सप्रेस में नजर आएंगी, जो फीमेल इंडियन क्रिकेटर झूलन गोस्वामी की बायोपिक है।
255 करोड़ है अनुष्का की कुल नेटवर्थ
अनुष्का की कुल नेटवर्थ 255 करोड़ रुपए है। वो मुंबई में एक लग्जरी घर में रहती हैं, जिसकी कीमत 9 करोड़ रुपए है। उनके पास कलेक्शन में कई खूबसूरत बैग्स भी हैं। उनके लुइस विटॉन मल्टी-पोचेट क्रॉसबॉडी बैग की कीमत लगभग 2 लाख रुपए है।
अनुष्का ‌BMW, रेंज रोवर और मर्सिडीज जैसी कई शानदार कारों की मालकिन हैं। उनके पास एक लैंड रोवर रेंज रोवर वोग SE है, जिसकी कीमत 2.3 करोड़ रुपए है।